paragraph_text: Film prikazuje tijek pobačaja na 12 tjedana starom ljudskom fetusu preko ultrazvuka. U filmu se komentarima i glazbenom pozadinom sugerira gledatelju da ljudski fetus doživljava bol i neugodnost tijekom zahvata, s ciljem buđenja suosjećanja prema fetusu. Film se prikazivao u velikom broju država i kao sredstvo edukacije. Pogledao ga je i američki predsjednik Ronald Reagan u Bijeloj kući. Autor filma je američki liječnik Bernard Nathanson, koji je dugo godina bio jedan od vodećih aktivista za legalizaciju pobačaja i osobno je izvršio tisuće pobačaja. Nakon što je ultrazvučna kontrola dobila veću primjenu u prenatalnoj medicini, postao je aktivist protiv pobačaja. U sklopu toga je dao snimiti ovaj dokumentarni film.